
Diszkrét eseményű szimulátor fejlesztése preventív karbantartás ütemezéshez

A gyártási rendszerekben lévő gépeknél felmerülő nagy probléma, hogy amikor meghibásodnak akkor átmenetileg kiesnek a termelésből, ezzel gátolva a többi gép munkáját vagy úgy, hogy nem kapja meg a szükséges anyagot, vagy úgy, hogy nem tudja tovább adni a félkész terméket, mert megtelt a következő gép puffere. Ebből adódóan nem csak a javíttatás költsége merül fel ilyenkor, hanem a termelés kiesés miatt a megrendeléseket nem lehet időben teljesíteni, ami kötbért von maga után. Viszont a túl gyakran végzet karbantartás is kisebb bevételt eredményez mivel ilyenkor le kell állítani a gépeket, illetve ebben az esetben is meg kell fizetni a karbantartókat. Ezért fontos, hogy megfelelő időközönént végezzék el a cégek a karbantartást. Ezen probléma kiemelten fontos az élelmiszer iparban, azon belül is a tejiparban, ahol a kereskedők nagy kötbérekkel dolgoznak, és ráadásul a félkésztermék és az alapanyag is gyorsan romlandó áru.
Dolgozatomban egy tejüzem folyamatai alapján létrehozott laboratóriumi gyártósor preventív karbantartási ütemtervét fogom meghatározni az az Ipar 5.0 laboratóriumban, amelyhez egy SimPy (Python) alapú szimulációs modellt fejlesztettem. A dolgozatom tartalmi részét négy részre bontom.
Az elsőben meghatározom milyen paraméterekkel lesz lehetséges az Ipar 5.0 laboratóriumot tejüzem szimulátoraként kezelni. Ez a gyártani kívánt termékek kiválasztását, a gyártott termékek darabszámának és a kiszerelés méretek meghatározását, illetve a gépek munkaidejének paraméterezését foglalja magába.
A második részben konkrétan leírom hogyan működik az Ipar 5.0 laboratórium hibamentes SimPy szimulátora, hogy melyik gépnél mire kellet ügyelnem, illetve hogyan oldottam meg azt, hogy a program jól kövesse az ott megvalósuló folyamatot.
A harmadik részben azokat az adatokat közlöm, amik bevétel és költségek modellezéséhez fontosak, illetve a meghibásodáshoz és karbantartáshoz kapcsolódó paramétereket írom le, valamint azt, hogy ezeket honnét szereztem vagy, hogy hogyan számoltam ki.
 Végezetül a negyedik részben leírom, hogy hogyan határoztam meg a karbantartási időpontot egy konkrét meghibásodás elkerülése érdekében, illetve Monte Carlo módszerrel meghatározok egy a karbantartási ütemtervet, ami a meghibásodáshoz tartozó költségeket figyelembe veszi.



